
Τελετή υποδοχής πρωτοετών φοιτητών και φοιτητριών του Τμήματος Νοσηλευτικής και υπογραφή Μνημονίου Συνεργασίας με το Παναρκαδικό Νοσοκομείο Τρίπολης «Η Ευαγγελίστρια»
Σήμερα, Τετάρτη, 7 Οκτωβρίου 2026, πραγματοποιήθηκε τελετή υποδοχής των πρωτοετών φοιτητών και φοιτητριών του Τμήματος Νοσηλευτικής του Πανεπιστημίου Πελοποννήσου στην Τρίπολη, σηματοδοτώντας την έναρξη της νέας ακαδημαϊκής τους διαδρομής.
Συνδυαστικά με την εκδήλωση πραγματοποιήθηκε η υπογραφή Μνημονίου Συνεργασίας μεταξύ του Πανεπιστημίου Πελοποννήσου και του Παναρκαδικού Νοσοκομείου Τρίπολης «Η Ευαγγελίστρια», επισφραγίζοντας τη συνεργασία μεταξύ της ακαδημαϊκής και της υγειονομικής κοινότητας και ενισχύοντας τη σύνδεση της πανεπιστημιακής εκπαίδευσης με την κλινική πράξη. Η συνεργασία προβλέπει την υλοποίηση εκπαιδευτικών και ερευνητικών δράσεων στις δομές του Νοσοκομείου, δημιουργώντας νέες δυνατότητες για την εκπαίδευση και την επιστημονική δραστηριότητα των φοιτητών και των μελών της ακαδημαϊκής κοινότητας. 
Κατά την έναρξη της εκδήλωσης, ο Πρόεδρος του «Άξιον Εστί», κ. Παναγούλης, αναφέρθηκε στη σημασία της εθελοντικής αιμοδοσίας, αναδεικνύοντας τη συμβολή της στην κοινωνική προσφορά και αλληλεγγύη.
Χαιρετισμό απηύθυνε η Πρύτανις του Πανεπιστημίου Πελοποννήσου, κα Ζυγά, καλωσορίζοντας τους νέους φοιτητές και τις νέες φοιτήτριες και χαρακτηρίζοντας την έναρξη των σπουδών τους ως την αφετηρία ενός σημαντικού και συναρπαστικού ταξιδιού. Παράλληλα, αναφέρθηκε στην ιδιαίτερη ευθύνη που συνοδεύει την επιλογή της Νοσηλευτικής, ενός επιστημονικού πεδίου που συνδυάζει την υψηλού επιπέδου εκπαίδευση με την προσφορά και την ενσυναίσθηση προς τον πάσχοντα συνάνθρωπο.
Η Κοσμητόρισσα της Σχολής, κα Παναγιώτου, αναφέρθηκε στη μετάβαση των νέων φοιτητών/τριων στη φοιτητική ζωή και στις νέες ευθύνες που αυτή συνεπάγεται, επισημαίνοντας ότι οι καθηγητές και οι θεσμικοί παράγοντες του Πανεπιστημίου θα βρίσκονται δίπλα τους καθ’ όλη τη διάρκεια της ακαδημαϊκής τους πορείας.
Ο Πρόεδρος του Τμήματος Νοσηλευτικής, κ. Πρεζεράκος, καλωσόρισε τους πρωτοετείς φοιτητές και φοιτήτριες, τονίζοντας ότι βρίσκεται στα χέρια τους να αξιοποιήσουν τη φοιτητική τους περίοδο και να θέσουν τις βάσεις για την επαγγελματική τους πορεία.
Στην εκδήλωση συμμετείχαν, μεταξύ άλλων, η Διοικήτρια του Παναρκαδικού Νοσοκομείου Τρίπολης «Η Ευαγγελίστρια», κα Παπαγεωργίου, και ο Υποδιοικητής της 6ης Υγειονομικής Περιφέρειας, κ. Δέντσικας.
Παρευρέθηκαν επίσης η Διευθύντρια και η Τομεάρχης της Νοσηλευτικής Υπηρεσίας του Παναρκαδικού Νοσοκομείου, καθώς και μέλη του διδακτικού και ερευνητικού προσωπικού, μέλη ΕΤΕΠ, μέλη ΕΔΙΠ και διοικητικό προσωπικό του Πανεπιστημίου Πελοποννήσου.
Η τελετή αποτέλεσε μια ιδιαίτερα σημαντική στιγμή για τους νέους φοιτητές και τις φοιτήτριες του Τμήματος Νοσηλευτικής, σηματοδοτώντας την έναρξη της ακαδημαϊκής τους πορείας και παράλληλα αναδεικνύοντας τη σημασία της συνεργασίας του Πανεπιστημίου Πελοποννήσου με τις δομές υγείας της περιοχής.

